  Виталий Пронин Кылем арня вискын Владимир Путинэн «меӵак линия» дыръя быдэс Россилы данэ потӥз Ижысь Чапаев проездысь 33-тӥ пу барак. Та юртын улӥсь Анастасия Вотинцева Президентлы ӝожтӥськиз: сисьмем коркась выляз выжонъя планэ соосты 2029-тӥ арозь гинэ пуктӥзы... Владимир Путин трос ӧз вераськы, мон ӵап чакласько Иже вуылыны, дорады кожало, шуиз. Настя таӵезэ ачиз но ӧз возьма вал, пумитаз мар шуыны паймиз.Дорады пырало!Владимир Путин трос ӧз вераськы, мон ӵап чакласько Иже вуылыны, дорады кожало, шуиз. Настя таӵезэ ачиз но ӧз возьма вал, пумитаз мар шуыны паймиз. Со понна час ортчиз-а, ӧз-а, солэн укно улаз кинэз но ӧй вал ни: Иж городысь но Индустриальной ёросысь кивалтӥсьёс, Следствиея управлениысь но, Прокуратураысь специалистъёс...Ижысь Индустриальной ёрос администрация ивортэмъя, трос квартираем 33-тӥ коркан 53 мурт прописать каремын, нош улэ 48-эз. Вань квартираосын сямен 2-3 пинал будэ. Анастасия Вотинцева татын вордскемын. Али апаеныз ӵош уло. Кыкназы вылысь 3 пиналзы.- Туннэ монэ пыкыло: малы, пе, соку ик Путинлы вазиськонэз вал? Городын но кивалтӥсьёс вань ук. Коркамы 2016-тӥ ар пумын аварийной лыдъямын бере, кытӥ ми эшшо бызьылыны кулэ на? Кивалтӥсьёс ми котыртӥ асьсэос бызьылыны кулэ, - шуэ Анастасия. - Нош ми доры одӥг адями но татчыозь ӧз ветлы. Эсьма, табере котырысьтымы уг ик кошкыло ни. Путин лыктэмлэсь азьло коркамы ворекъяны кутскиз ке, воксё ум пайме. Индустриальной ёрос администрацилэн 1483 номеро распоряжениезъя, корка аварийной лыдъямын.Зэмен ик, Индустриальной ёрос администрацилэн 1483 номеро распоряжениезъя, корка аварийной лыдъямын. Отын улӥсьёсты 2029-тӥ арозь выль квартираосы выжтыны чакламын. Отчыозь управляющей компаниез юртэз чакласа возьыны, улыны кышкытлык медаз кылдыты шуыса, тупатъялляны куремын. Индустриальной ёрослэн йырыз Любовь Зайцева верамъя, 33-тӥ коркан улӥсьёс выль квартираосы выжтонъя черодын 155-тӥосыз.2012-тӥ арозь аварийной лыдъям коркаосысь адямиослы 2017-тӥ арозь выль сэрег сётъязы. Чапаев проездысь 17-тӥ корка сыӵе шудоос пӧлы сюриз. Улӥсьёссы уго дыраз документъёссэс бызьылӥзы. Нош 33-тӥ коркась улӥсьёс 2016-тӥ арын гинэ документъёсты но технологической заключенизэс администрацие вуттӥзы. Солэсь азьвыл одӥг адями вазиськылӥз, аслэсьтыз гинэ квартиразэ аварийной лыдъяны курыса. Любовь Зайцева верамъя, черодэз юнматэ Иж город администрация. Татын ни чаклало, макем корка вуж, эскеро бюджет ласянь луонлыкъёсты. Кылсярысь, 2004-тӥ арын черодэ султэмъёслы 2017-тӥ арын гинэ выль квартираос сётӥзы. Уж каллен мынэмен ик, Чапаев проездысь 33-тӥ коркан улӥсьёс планъя 2029-тӥ арозь выль коркаосы выжозы.СисьпуЧапаев проездысь 2 этажъем барак 1959-тӥ арын ӝутэмын. Куке-соку сюбег пролкаын со йӧно адскылӥз. Нош туннэ лябӟем фундамент, сисьмем борддоръёс шунытэз уг возё ни.- Берло ар ӵоже нырысьсэ дорамы кожизы «Горсервис» управляющей компаниысь ужасьёс, - корказэ возьматъяса, вера 1-тӥ квартираын улӥсь егит анай Ольга Гайнутдинова. - Солэсь азьвыл подъездысь тыл езъёсты вошъяны кӧня пол куримы - ӧз вырӟе. 2 пол ни подъездын сисьмем проводкалэсь тылпу поталляз. Ярам, дыраз кысӥмы. Егит анай Ольга Гайнутдинова возьматэ сисьмем корказэс.Президентлы вазиськеммы бере гинэ «горсервисъёс» корка сиге тубазы. Васькемзы бере но шуизы ай: тупатъяд ке, ярамон на. Сисьмем юртэз котькӧня тупатъя на! Толалтэ коркаез котькӧня шунты - вань шунытэз пасьёс вискытӥ тӧлӟе. Ӵыныз гинэ корка кыле. Борддоръёс нюлало, пурысьтало. Мон ачим татын 27 ар улӥсько ни. Атаелы 1989-тӥ арын та квартираез механической завод висъяз вал. Нырысь-валысь завод чаклалляз ик юртэз. Нош городлы сётӥзы но, милемыз воксё куштӥзы. Квартираямы мисьтӥськон сэрегмы гинэ но ӧвӧл. Быгатӥсез душевой кабина лэсьтӥз ик. Нош ми мунчое ӵыжы-выжыосмы доры ветлӥськомы. Туэ бадӟымез нылпие 1-тӥ классэ мынэ, урокъёссэ лэсьтыны ӝӧк пуктон интымы гинэ но ӧвӧл.- Нылпиосмы ялан висемен, нылы шуиз: мама, ойдо вузалом, - Ольга борды итӥське анаез. - Соин но 2 ар талэсь азьло сэрегмес приватизировать каримы. 39 квадрат метрмес 1 миллион манет тыр дунъязы вал. Но кин сое сомындаен басьтоз! Нылпиосылы кредит но уз сётэ. Эмеспие огназ ужа, уждунэз 20 сюрс манет, нылы пиналын утиське. 2-тӥ этажын улӥсьёслы шунытгес. Ми нырысетӥяз улӥськомы, выж улын - мурӝол. Макем кезьыт отысь лыктэ! Соин ик толбыт обогреватель бергатӥськомы. Озьы толэзьлы быдэ 1 сюрс 500 манет котыр тыл понна гинэ тыриськомы. Мукет коммунальной услугаос понна ог 600 манет люкаське. Капитальной ремонтлы 580 манет басьто. Мае ке коть тупатъясалзы ке, капитальной ремонт понна коть йыр кур ӧй луысал тыриськыны. Кин ке дасьсэ возьма, кин ке кутэ но лэсьтэ.Нялтас вераса, коркась 8 квартира пӧлысь 4-ез приватизировать каремын. Ваньзы соос одӥг малпанэн документъёсын бызьылӥзы: вузалом. Огез семья сяна ӧз кошкы.Дасьсэ витёнНялтас вераса, Чапаев проездысь 33-тӥ корка вӧзын ик начар пу баракъёс вань на. Кылсярысь, 19-тӥ, 23-тӥ, 25-тӥ, 35-тӥ коркаос огзы бӧрсьы мукетыз лапкало. 3-ез гинэ аварийноен лыдъямын. Юртъёс огарлыдоесь ке но, куд-огез трослы умойгес адӟиське.- Милям коркамы аварийной уг лыдъяськы, - шуэ 25-тӥ коркась Галина Матвеева. - 1990-тӥ аръёсы Индустриальной ёрос администрацие вазиськылӥ. Но экспертиза ортчытыны ик маке мында коньдон кулэ луоз шуизы но, нокытчы мынэм ӧз поты ни. Бускельёсылэн но мылкыдзы пуксиз - уждунмы пичи уго. Но коркалэсь куашкамзэ учкыса уд пукы ук! 3 ар талэсь азьло квартираосамы ву пыртӥмы. Ваньмы укноосмес пластиклы воштӥмы, гурмес арлы быдэ сузяськомы - городлэсь дасяк номырзэ ум возьмаське, квартирамы муниципальной лыдъяське ке но. Канализация асьмеос лэсьтӥмы. Толэн-гужемен педло потаны акыльтӥмы но, ваньмы гур сьӧры сьӧрос, мисьтӥськон сэрег пуктӥмы. Ву шунтыны нагреватель басьтӥмы.- Шуныт ке кыскеммы луысал на, эх, кыӵе лӧптысалмы! - шуэ бускелез Людмила Плетникова. - Августысен тулысозь шунтӥськон понна миым 20 сюрс манет тыр пу басьтоно луи. Шуныт сяна, номыр кулэ ӧвӧл ни. Жуг-жагмес дыраз поттало, соизлы тау.Нош 33-тӥ юртысь улӥсьёс урамын пуко, Путинэз возьмаса. Оло, зэм удалоз? Зэм, мон пайми одӥгезлы: азбарлэн огпалаз быдэс коркалы 1 сьӧрос, мукет палаз пу возён лапас нергеос сыло. Ваньмыз соос пулэсь лэсьтэмын, ваньмыз ланьырамын ни, тани-тани усёзы. Коркан егит семьяос уло ке но, одӥг семьялэн но сое пыкъяны мылкыдыз ӧвӧл, шӧдске. Гуртын воргоронъёс кемалась выльзэ шуккысалзы ни. Нош Чапаев проездын улӥсьёс кин ке вылэ погыльто: умой материаллэсь лэсьтэмын луысал ке, юн сылысалзы, пе. Асьсэос котмем пуэн корказэс эстыны шугъясько...***Шаерамы куашкан калэ вуэм коркаосъя югдур зэмен ик секыт. Та ужпум борды Удмуртилэн Тӧроезлэсь ужзэ быдэсъясь Александр Бречалов кутскемез бере нырысь нуналъёсаз ик басьтӥськиз. Кылсярысь, Сарапул ёросысь Симониха гуртысь баракъёсысь адямиослэсь улон-вылонзэс умоято ни. Али соослы Сарапулысь огзэ общежитиез тупатъяло. Аварийной коркаосъя федерал программа ӧз азинтӥськы ке но, луонлык утчаломы адямиослэсь улонзэс умоятыны, шуиз Александр Бречалов. Бюджет со ласянь пачкатэмын ке но, котькуд учыръя нимысьтыз ужаны чакламын.Елена Сараматова  